Abi Feijó

**Álvaro da Graça de Castro Feijó**, máis coñecido como **Abi Feijó,** nado o 18 de xuño de 1956 en Braga, é un cineasta e produtor de animación portugués.

Fillo de Rui Mª Malheiro de Távora de Castro Feijó (Viana do Castelo, 25 de marzo de 1921), neto materno do 4º Vizconde da Carreira e sobriño materno do 2º Conde de Carreira, e a súa segunda muller (Braga, 2 de xaneiro de 1954) Margarida Larcher da Graça (Braga, 22 de setembro de 1930).

## Formación 
Abi licenciouse na Escola Superior de Belas Artes do Porto en Arte Gráfica e Design. En 1984 chegou ao *National Film Board* (NFB) do Canadá para realizar prácticas de animación, que deron como resultado a curtametraxe *Oh Que Calma*. Posteriormente colaborou co NFB na produción (con Julie Roy, na peza de Regina Pessoa *Tio Tomás, a Contabilidade dos Dias*) 

## Carreira 
Como director, Feijó explora unha variedade de técnicas de animación, sempre con historias coidadosamente escritas. En 1993 fixo *Os Salteadores*, curta de animación con debuxos en papel, un drama político que lembra un doloroso incidente da historia recente portuguesa gañou numerosos premios internacionais. Seguiulle *Fado Lusitano* (1995), unha especie de autorretrato de Portugal, a súa historia, arte e cultura, utilizando animación recortada en papel. No ano 2000, en coprodución coa RTP e o Estudio de Animación / Xuventude do Programa Francés, completa *Clandestino*, un filme de animación de area cuxas imaxes ricamente texturizadas evocan a difícil loita pola liberdade.

Foi fundador de *O Filmógrafo*, en 1987, e da Casa da Animação, de Porto, no ano 2000, co apoio da Capital Europea da Cultura – Porto 2001, da Câmara Municipal do Porto (CMP) e o Instituto de Cinema e Audiovisual (ICA) para promover e difundir a animación portuguesa.

## Filmografía 
Entre as súas obras encóntranse: 

* 1985 - *Oh que Calma* 
* 1987 - *A noite saiu à rua* 
* 1993 - *Os Salteadores*  
* 1995 - *Fado Lusitano* 
* 1998 - *Estrelas de Natal* 
* 2000 *- Clandestino* 
* 2015 *- Nossa Senhora da Apresentação* (co-realizado con Alice Guimerães, Daniela Duarte e Laura Gonçalves) 

## Museo da Imaxe Animada 
Co apoio do programa comunitario Proder, Feijó fundou, con Regina Pessoa, a Casa-Museo de Vilar, Museu da Imagem Animada, no pazo familiar que herdou na freguesía de Vilar do Torno e Alentém, no concello de Lousada, en 2014.

O museo ocupa tres salas do pazo centenario. Unha delas está dedicada ao traballo de Abi Feijó e Regina Pessoa, desde a aventura do estudio Filmógrafo até a actividade actual de Ciclope Filmes; a segunda sala é unha galería para amosar os debuxos de compañeiros directores e animadores de todo o mundo; e a terceira preténdese ilustrar a historia do precinema, con diversas lanternas máxicas, xoguetes ópticos e outras pezas que mostran a evolución das imaxes en movemento. Para esta sala, Abi Feijó espera poder contar coa colaboración da Cinemateca Portuguesa, co préstamo temporal de pezas da súa colección e patrimonio.

## Premios 
* **Individual**
** Medalha de ouro de mérito cultural da Câmara Municipal do Porto (1996) 
** Reconhecimento no “Prémio Nacional Manuel Pinto de Azevedo, Jr” (1999)
** Premio de Reconhecimento – Fantasporto (2000)
** Premio *Boneco Rebelde* - Amadora Cartoon (2000)
** Premio *Ardenter Imagine* nos Caminhos do Cinema Português (2002) en Coímbra 
** Premio *Árvore* nos 30 Anos do 25 de Abril – recoñecemento do traballo desenvolvido na área do Cinema.
** Premio *La Luna de Valencia - Cinema Jove* (2005) - Valencia 
** Prémio António Maria – Cinanima (2005)
* Como **realizador** e **produtor** recibiu Mencións de Honra e diversos premios paras os filmes *Oh que calma,* *A noite saiu à rua, Os Salteadores,* *Fado Lusitano, História Trágica com Final Feliz* e *Clandestino* en festivais como o Fantasporto, o FICSAN, o Cinanima, o Anifest, o Festival de Cinema de Animación de Annecy, a Semana Internacional de Cine de Valladolid, Festival Internacional de Cine do Uruguai, o Roshd Int'l Film Festival de Irán, Filmvideo, Ulisses International Film and TV Festival for Children, Festival de Larissa etc. en vilas e cidades como Varna, Vila do Conde, Porto, Aveiro, Espinho, Évora, Cádiz, Badaxoz, Bahia, Aix-en-Provence, Annecy, Teruel, Matitta, Tirrenia e Viarregio (Italia),  Trebon (Républica Checa),  Dresden , Bogotá etc.

## Ligazóns externas 
* Ciclope filmes
* Abi Feijó, Antigo Estudante da Escola Superior de Belas-Artes do Porto
* *Animated Century*, telefilme documental que apresenta Abi Feijó como representante da animación portuguesa (YouTube, versión en castelán)

## Notas